Kawża C‑614/14
Proċeduri kriminali
kontra
Atanas Ognyanov
(talba għal deċiżjoni preliminari mressqa mis-Sofiyski gradski sad)
“Rinviju għal deċiżjoni preliminari – Artikolu 267 TFUE – Artikolu 94 tar-Regoli tal-Proċedura tal-Qorti tal-Ġustizzja – Kontenut ta’ talba għal deċiżjoni preliminari – Regola nazzjonali li tipprevedi l-astensjoni tal-qorti nazzjonali talli tkun esprimiet opinjoni provviżorja fit-talba għal deċiżjoni preliminari meta kkonstatat il-kuntest fattwali u ġuridiku – Karta tad-Drittijiet Fundamentali tal-Unjoni Ewropea – It-tieni paragrafu tal-Artikolu 47 u Artikolu 48(1)”
Sommarju – Sentenza tal-Qorti tal-Ġustizzja (Awla Manja) tal-5 ta’ Lulju 2016
1.        Domandi preliminari – Talba mressqa lill-Qorti tal-Ġustizzja – Kontenut ta’ talba għal deċiżjoni preliminari – Leġiżlazzjoni nazzjonali li tipprevedi l-astensjoni tal-qorti tar-rinviju talli tkun esponiet il-kuntest fattwali u ġuridiku tal-kawża prinċipali
(Artikolu 267 TFUE; Karta tad-Drittijiet Fundamentali tal-Unjoni Ewropea, it-tieni paragrafu tal-Artikolu 47 u Artikolu 48(1); Regoli tal-Proċedura tal-Qorti tal-Ġustizzja, Artikolu 94)
2.        Domandi preliminari – Ġurisdizzjoni tal-qorti nazzjonali – Stabbiliment u evalwazzjoni tal-fatti tat-tilwima – Modifika tal-evalwazzjoni inizjali tagħha wara l-għoti tas-sentenza tal-Qorti tal-Ġustizzja – Obbligu għall-qorti nazzjonali li tagħti effett sħiħ lill-interpretazzjoni tad-dritt tal-Unjoni adottata mill-Qorti tal-Ġustizzja
(Artikolu 267 TFUE)
3.        Dritt tal-Unjoni Ewropea – Supremazija – Dritt nazzjonali kuntrarju – Inapplikabbiltà ipso jure tar-regoli eżistenti – Obbligu li tiġi mmodifikata ġurisprudenza stabbilita bbażata fuq interpretazzjoni tad-dritt nazzjonali li tmur kontra d-dritt tal-Unjoni
(Artikolu 267 TFUE)
1.        L-Artikolu 267 TFUE u l-Artikolu 94 tar-Regoli tal-Proċedura tal-Qorti tal-Ġustizzja, moqrija fid-dawl tat-tieni paragrafu tal-Artikolu 47 u tal-Artikolu 48(1) tal-Karta tad-Drittijiet Fundamentali tal-Unjoni Ewropea, għandhom jiġu interpretati fis-sens li jipprekludu regola nazzjonali interpretata b’mod li tobbliga lill-qorti tar-rinviju tastjeni mill-kawża pendenti quddiem il-Qorti tal-Ġustizzja għar-raġuni li, fit-talba tagħha għal deċiżjoni preliminari, hija tkun esponiet il-kuntest fattwali u ġuridiku ta’ din il-kawża.
Fil-fatt, meta, fit-talba tagħha għal deċiżjoni preliminari, qorti tar-rinviju tesponi l-kuntest fattwali u ġuridiku tal-kawża prinċipali, kulma tagħmel huwa li tikkonforma ruħha mar-rekwiżiti li jirriżultaw mill-Artikolu 267 TFUE u mill-Artikolu 94 tar-Regoli tal-Proċedura. F’dawn iċ-ċirkustanzi, il-fatt li dik il-qorti tippreżenta, fit-talba għal deċiżjoni preliminari tagħha, il-kuntest fattwali u ġuridiku rilevanti tal-kawża prinċipali jissodisfa r-rekwiżit ta’ kooperazzjoni inerenti fil-mekkaniżmu tar-rinviju għal deċiżjoni preliminari u, fih innifsu, la jista’ jikser id-dritt għal proċess imparzjali, irrikonoxxut mit-tieni paragrafu tal-Artikolu 47 tal-Karta, u lanqas id-dritt għall-preżunzjoni ta’ innoċenza, iggarantit mill-Artikolu 48(1) tagħha. F’dan ir-rigward, regola nazzjonali li skontha l-preżentazzjoni minn imħallef nazzjonali, f’talba għal deċiżjoni preliminari, tal-kuntest fattwali u ġuridiku tal-kawża inkwistjoni tikkostitwixxi każ ta’ parzjalità tipperikola, b’mod partikolari, li l-konsegwenza tagħha tkun li l-imsemmi mħallef jippreferi jżomm lura milli jagħmel domandi preliminari lill-Qorti tal-Ġustizzja sabiex jevita jew li jkollu jastjeni u li jinkorri sanzjonijiet dixxiplinari jew li jressaq talbiet għal deċiżjoni preliminari inammissibbli. Għaldaqstant, tali regola tippreġudika l-prerogattivi mogħtija lill-qrati nazzjonali mill-Artikolu 267 TFUE u, konsegwentement, l-effikaċja tal-kooperazzjoni bejn il-Qorti tal-Ġustizzja u l-qrati nazzjonali stabbilita bil-mekkaniżmu tar-rinviju għal deċiżjoni preliminari.
(ara l-punti 22, 23, 25, 26 u d-dispożittiv 1)
2.        Id-dritt tal-Unjoni, b’mod partikolari l-Artikolu 267 TFUE, għandu jiġi interpretat fis-sens li la jeżiġi u lanqas jipprojbixxi li, wara li tingħata s-sentenza fi proċedura għal deċiżjoni preliminari, il-qorti tar-rinviju tisma’ lill-partijiet mill-ġdid u tadotta miżuri istruttorji ġodda li jistgħu jwassluha sabiex timmodifika l-konstatazzjonijiet fattwali u ġuridiċi li hija tkun għamlet fil-kuntest tat-talba għal deċiżjoni preliminari, bil-kundizzjoni li dik il-qorti tagħti effett sħiħ lill-interpretazzjoni tad-dritt tal-Unjoni adottata mill-Qorti tal-Ġustizzja.
(ara l-punt 30 u d-dispożittiv 2)
3.        Id-dritt tal-Unjoni għandu jiġi interpretat fis-sens li jipprekludi li qorti tar-rinviju tapplika regola nazzjonali interpretata fil-ġurisprudenza nazzjonali b’mod li tobbliga lill-imsemmija qorti tastjeni mill-kawża pendenti għar-raġuni li, fit-talba tagħha għal deċiżjoni preliminari, hija tkun esponiet il-kuntest fattwali u ġuridiku ta’ din il-kawża, peress li din ir-regola titqies li tmur kontra dan id-dritt. Fil-fatt, il-qorti tar-rinviju għandha l-obbligu li tiżgura l-effett sħiħ tal-Artikolu 267 TFUE billi fejn ikun neċessarju ma tapplikax, fuq inizjattiva tagħha stess, l-interpretazzjoni ta’ regola nazzjonali, peress li din l-interpretazzjoni ma hijiex kompatibbli mad-dritt tal-Unjoni.
(ara l-punti 36, 37 u d-dispożittiv 3)